VEGA præsenterer   
**Echo Collective udfolder Jóhann Jóhannssons kunstneriske samarbejder**   
*Den 21. september åbner det belgiske kollektiv op for musik, Jóhann Jóhannsson har skrevet med inspiration i samtaler med kunstneren Thilo Heinzmann i Lille VEGA.*

Echo Collectives musik kan ikke beskrives med få ord. Det belgiske kollektiv bevæger sig i fronten af udviklingen af klassisk musik, hvor den har fjernet sig fra kun at blive spillet i de klassiske institutioner og nu favner bredt. Udover Jóhann Jóhannsson har de arbejdet sammen med navne som Dustin O’Halloran, A Winged Victory For The Sullen, Joep Beving og Erasure.   
I 2012 bestilte filantropen Richard Thomas et værk af musikeren Jóhann Jóhannsson og maleren Thilo Heinzmann. De to kunstnere skulle sammen kommunikere sig gennem skabelsesprocessen og se, hvad der ville komme ud af samtalerne. Resultatet blev *12 Conversations with Thilo Heinzmann*, som Echo Collective denne aften vil fremføre. Richard Thomas havde en større bagtanke, da han bestilte værket:   
 “*For me the essence of the European Union is cultural unity and the way to express that, is to do it*.” Og dermed involverede projektet en islandsk komponist, som boede i Danmark, en tysk maler og et belgisk ensemble. Samarbejdet blev for Richard Thomas en bøn for det europæiske projekt.   
  
Oprindeligt ville Jóhannsson skrive musik til et blandet kammerensemble med elektroniske instrumenter. Meget a la lyden på værkerne *Englabörn* og *IBM 1401, A User's Manual*. I stedet nedskalerede islændingen og skrev til en strygekvartet. Stemningen er tilbageholdt og ofte melankolsk. Det delikate i musikken var modsvar til det delikate i Heinzmanns malerier.

I Jóhannssons musik skrevet til strygekvartetter er der referencer til den klassiske musiks historie. Som for eksempel den næsten messende melodi i ”Manifest” eller de sammenvævede mønstre over en summen, som ekkoer af middelalderlig musik i ”Form”.

**Fakta om koncerten:**  
Jóhann Jóhannsson performed by Echo Collective (BE + ISL)  
Lørdag d. 21. september kl. 20.00  
Lille VEGA, Enghavevej 40, 1674 København V  
Billetpris: 220 kr. + gebyr  
Billetsalget starter i dag via vega.dk og Ticketmaster.